„ Þessi staður á fullt erindi í þáttinn . Þetta er ekki síst gert fyrir fólkið sem ekki á þess kost að ferðast um landið sitt en fær að sjá þessu fallegu staði íslenskrar náttúru í sjónvarpi , “ segir Lára Ómarsdóttir dagskrárgerðarmaður vegna þeirrar gagnrýni sem fram er komin vegna þess að hún sýndi frá upptökum Rauðfossakvíslar , einum af fegurstu stöðum íslenskrar náttúru í þætti sínum , Ferðastiklum , í gærkvöld . Páll Ásgeir Ásgeirsson leiðsögumaður taldi rangt að vekja athygli á svæðinu sem þoli ekki mikinn ágang ferðafólks . Lýsti hann birtingu í Ferðastiklum sem „ óhappaverki “ . Mikil umræða hefur orðið vegna þess sjónarmiðs og sýnist sitt hverjum . Lára segist virða þær skoðanir sem fram hafi komið um að ekki eigi að vekja athygli á viðkvæmum stöðum í náttúrunni . „ Umræðan er af hinu góða en ég hvika ekki frá því að þetta átti erindi í þáttinn minn . Ég treysti fólki vel til þess að fara varlega þar sem um er að ræða viðkvæm svæði og ganga vel um Ísland , “ segir hún . Myndskeið Láru frá Rauðfossakvísl vakti mikla athygli . Undurfagurt er þar yfir að líta . Í rauðum farvegi fossins blasa við slíkar kynjamyndir að menn hafda verið agndofa . Lára segir að umrædd leið frá Dómadalsleið að upptökum Rauðfossakvíslar sé opinber og vandalaust fyrir flesta að finna staðinn . „ Meðfram henni er skipulögð gönguleið á vegum sveitarfélagssins Rangaárþings ytra . Ég fékk upplýsingar um þennan stað frá fólki sem farið hafði í skipulagðar ferðir þangað , “ segir Lára sem hyggst ótrauð halda áfram að sýna þjóðinni gimsteina íslenskrar náttúru .